આ બન્ને વ્રત કરીને સ્ત્રીઓ પવિત્ર થઈ શકતી, પણ તેમાંય શરત હતી. મનુ કહે છે કે બ્રાહ્મણ, ક્ષત્રિય અને વૈશ્યની સ્ત્રીઓ જો શૂદ્ર સાથે વ્યભિચાર કરી ભ્રષ્ટ થઈ હોય અને તેમને ગર્ભ ન રહ્યો હોય તો જ તેઓ પ્રાયશ્ચિત્તથી શુદ્ધ થાય છે, પરંતુ જો તેને ગર્ભ રહી ગયો હોય તો પ્રાયશ્ચિત્તથી તેની શુદ્ધિ થતી નથી. છતાં મનુએ તેનો ત્યાગ કરવાનું કહ્યું નથી. એ કહે છે કે આવી પતિત સ્ત્રીઓને વસ્ત્રો તથા ખાનપાન આપવાં તથા તેમને પોતાના ઘરની પાસે અલગ ઝૂંપડીમાં રાખવી. અને તે પછી પણ સ્ત્રી પોતાના સૌંદર્યના ઘમંડમાં છકીને પતિનો અનાદર કરે ને પરપુરુષ સાથે ચાલી નીકળે તો એ ગંભીર અપરાધ ગણાતો. મનુ કહે છે કે આવી સ્ત્રીને રાજાએ દંડ દેવો. મેળામાં માણસોની વચ્ચે તેના પર કૂતરા છોડી મૂકવા. એ કૂતરા તેને ફાડી ખાય. આમ વ્યભિચારિણીને જાહેરમાં મૃત્યુદંડ દેવાતો.